Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla - neuvoston yhteisestä kannasta muutettuun ehdotukseen Euroopan parlamentin ja neuvoston asetukseksi ympäristöalan rahoitusvälineestä (Life) /* SEK/99/1762 lopull. - COD 98/0336 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla - neuvoston yhteisestä kannasta muutettuun ehdotukseen Euroopan parlamentin ja neuvoston asetukseksi ympäristöalan rahoitusvälineestä (Life) 1. Menettely Ehdotus KOM(98) 720 lopullinen toimitettiin neuvostolle ja Euroopan parlamentille käsiteltäväksi 10. joulukuuta 1998. Euroopan parlamentti antoi lausuntonsa ensimmäisessä käsittelyssä 14. huhtikuuta 1999 ja talous- ja sosiaalikomitea antoi lausuntonsa täysistunnossaan 26.-27. toukokuuta 1999. Euroopan parlamentin lausunnon ja perustamissopimuksen 250 artiklan 2 kohdan mukaisesti komissio antoi muutetun ehdotuksen ja toimitti sen neuvostolle 15. kesäkuuta 1999 (KOM(1999) 305 lopullinen). Alueiden komitea antoi lausuntonsa 16. syyskuuta 1999. Neuvosto vahvisti yhteisen kannan Life-rahoitusvälinettä koskevaan ehdotukseen 22. lokakuuta 1999. 2. Asetuksen tarkoitus Ehdotettavassa asetuksessa säädetään Life-rahoitusvälineen kolmannen vaiheen (jäljempänä 'Life III') täytäntöönpanosta viiden vuoden (2000-2004) aikana 613 miljoonan euron määrärahalla. Life III on tarkoitettu parantamaan Life II -vaihetta (vuodet 1996-1999 kattava toinen vaihe), ja siihen sisältyy useita muutoksia, joilla pyritään lujittamaan yhteisön rahoittamien yksittäisten hankkeiden ja yhteisön ympäristöpolitiikan painopisteiden välistä yhteyttä sekä saattamaan näiden toimien tulokset aiempaa laajempaan eurooppalaiseen levitykseen. Life III -tukeen kuuluu kolme aihealuetta, jotka ovat luonnon Life-tuki, ympäristön Life-tuki ja kolmansien maiden Life-tuki, ja niitä täydentävät jäsenyyttä hakeneiden maiden osallistumista koskevat erityissäännökset. Painopiste on edelleen esittelyhankkeissa. 3. KOMISSION HUOMAUTUKSET 3.1. Komission muutettuun ehdotukseen hyväksymät ja yhteiseen kantaan kokonaan tai osittain sisällytetyt parlamentin tarkistukset Viittauksissa johdanto-osan kappaleisiin ja artikloihin on käytetty yhteisessä kannassa käytettyä numerointia. - Johdanto-osan 2 kappaleeseen sisältyy nyt viittaus kestävään kehitykseen; viittaus sisältyy myös muutettuun ehdotukseen (johdanto-osan 1 kappale) (Euroopan parlamentin tarkistus 1). - Johdanto-osan 5 kappaleessa hyväksytään periaatteessa Euroopan parlamentin tarkistus 2, joka on hyväksytty periaatteessa myös muutetussa ehdotuksessa (johdanto-osan 5 kappale), ja siinä edellytetään, ettei Life-toimien soveltamista rajoiteta aloihin, jotka jäävät yhteisön muiden rahoitusvälineiden soveltamisalan ulkopuolelle. - Johdanto-osan 8 kappaleessa edellytetään nyt, että yksittäisillä Life-toimilla saavutetut tulokset ja saadut kokemukset otetaan huomioon aiempaa paremmin, ja näin siihen on otettu kokonaisuudessaan mukaan muutetussa ehdotuksessa (johdanto-osan 8 kappale) hyväksytty Euroopan parlamentin tarkistus 5. - Johdanto-osan 9 kappaleessa kytketään toisiinsa Life-tuella saatavat tulokset ja yhteisön ympäristöpolitiikka, ja näin siihen on otettu kokonaisuudessaan mukaan muutetussa ehdotuksessa (johdanto-osan 9 kappale) hyväksytty Euroopan parlamentin tarkistus 6. - Johdanto-osan 13 kappaleeseen sisältyy periaate ottaa hankkeiden valinnassa huomioon työpaikkoja lisäävä vaikutus. Periaate kokonaisuudessaan sisältyy muutettuun ehdotukseen (johdanto-osan 11 kappale) (Euroopan parlamentin tarkistus 8). - Johdanto-osan 18 kappaleeseen sisältyy nyt kolmansista maista saatuja varoja koskeva periaate (Euroopan parlamentin tarkistus 9), joka kokonaisuudessaan sisältyy muutettuun ehdotukseen (johdanto-osan 16 kappale). - Johdanto-osan 19 kappaleeseen sisältyy periaatteessa yhteisön ympäristöpolitiikan eri osien painopistealueiden määrittelyä koskeva periaate, joka on otettu kokonaisuudessaan mukaan muutettuun ehdotukseen (johdanto-osan 17 kappale) (Euroopan parlamentin tarkistus 10). - Johdanto-osan 22 kappaleen mukaan Euroopan parlamentti tarkastelee neuvoston kanssa toiminnan jatkamista Life-rahoitusvälineen kolmannen vaiheen jälkeen; tämä sisältyy kokonaisuudessaan muutettuun ehdotukseen (johdanto-osan 20 kappale) (Euroopan parlamentin tarkistus 13). - Yhteisen kannan 1 artiklan toisen kohdan mukaan kestävä kehitys kuuluu Life-tuen yleistavoitteisiin, kuten muutetun ehdotuksen 1 artiklan toisessa kappaleessa periaatteessa edellytetään (Euroopan parlamentin tarkistus 15). - Yhteisen kannan 2 artiklan toisen kohdan a alakohdassa hyväksytään periaatteessa Life-tuen yleistavoitteeseen liittyvä Euroopan parlamentin tarkistuksen 16 ensimmäinen osa samassa muodossa kuin se sisältyy muutettuun ehdotukseen (2 artiklan toisen kohdan a alakohdassa). - Yhteisen kannan 4 artiklan 2 kohdan a alakohdan ensimmäisellä luetelmakohdalla periaatteessa lisätään asetukseen Euroopan parlamentin tarkistuksen 20 ensimmäinen osa (kestävän kehityksen periaatteen sisällyttäminen maankäytön suunnitteluun), joka periaatteessa sisältyy muutettuun ehdotukseen (4 artiklan 1 kohdan a alakohdan ensimmäinen luetelmakohta). - Yhteisen kannan 4 artiklan 2 kohdan a alakohdan kolmannella luetelmakohdalla periaatteessa lisätään asetukseen kokonaisuudessaan Euroopan parlamentin tarkistus 43 (muun muassa jätteiden syntymisen ennalta ehkäiseminen ja jätteiden uudelleenkäyttö), joka periaatteessa sisältyy muutettuun ehdotukseen (4 artiklan 1 kohdan a alakohdan kolmas luetelmakohta). - Yhteisen kannan 4 artiklan 2 kohdan a alakohdan neljännellä luetelmakohdalla periaatteessa lisätään asetukseen osa Euroopan parlamentin tarkistuksesta 44 (loppuun käytettyjen tai käytöstä poistettujen tuotteiden ympäristövaikutusten vähentäminen sekä ympäristöä vähemmän kuormittavien tuotteiden kehittäminen), joka sisältyy osittain myös muutettuun ehdotukseen (4 artiklan 1 kohdan a alakohdan neljäs luetelmakohta). - Yhteisen kannan 4 artiklan 2 kohdan c alakohdalla asetukseen liitetään osittain Euroopan parlamentin tarkistus 22, joka koskee tulosten siirtämisen edistämistä liitännäistoimenpiteillä. Tarkistus 22 sisältyy periaatteessa muutettuun ehdotukseen (2 artiklan kolmas kohta ja 4 artiklan 2 kohdan c alakohta). - Yhteisen kannan 4 artiklan 4 kohdan toisella virkkeellä asetukseen liitetään kokonaisuudessaan Euroopan parlamentin tarkistus 23 (suuntaviivojen laatiminen ympäristön Life-tuen esittelyhankkeita varten), joka kokonaisuudessaan sisältyy muutettuun ehdotukseen (4 artiklan 4 kohdan toinen virke). - Yhteisen kannan 4 artiklan 6 kohdan ensimmäisen alakohdan d alakohdalla asetukseen liitetään kokonaisuudessaan Euroopan parlamentin tarkistus 26 (käytäntöjen ja teknologioiden levittäminen ja laaja soveltaminen), joka kokonaisuudessaan sisältyy muutettuun ehdotukseen (4 artiklan 6 kohdan d alakohta). - Yhteisen kannan 4 artiklan 6 kohdan toisella alakohdalla periaatteessa hyväksytään Euroopan parlamentin tarkistus 25 (työllisyysvaikutusten ottaminen huomioon valittaessa ympäristön Life-tuen esittelyhankkeita), joka periaatteessa sisältyy muutettuun ehdotukseen (4 artiklan 6 kohdan g alakohta) eri sanamuodolla. Komissio kannattaa muutetussa ehdotuksessa käytettyä sanamuotoa, jota se pitää soveltuvampana ja selkeämpänä. - Yhteisen kannan 4 artiklan 8 kohdan ensimmäisen alakohdan a alakohdalla hyväksytään periaatteessa Euroopan parlamentin tarkistus 27 (lausunnon pyytäminen 11 artiklassa tarkoitetulta komitealta ennen valmistelevia hankkeita koskevan kiinnostuksenilmaisupyynnön julkaisemista), joka kokonaisuudessaan sisältyy muutettuun ehdotukseen (4 artiklan 8 kohta). - Yhteisen kannan 6 artiklan 8 kohdalla asetukseen liitetään kokonaisuudessaan Euroopan parlamentin tarkistus 30 (jäsenyyttä hakeneita maita koskevaan välineeseen tarkoitettujen määrärahojen erittelyn julkaiseminen yleisessä talousarviossa), joka kokonaisuudessaan sisältyy muutettuun ehdotukseen (6 artiklan 7 a kohta). - Yhteisen kannan 12 artiklan 1 kohdalla asetukseen liitetään osittain Euroopan parlamentin tarkistus 38, joka koskee raportoimista Life-tuen vaikutuksista yhteisön ympäristö politiikan kehittämiseen. Osittain tarkistus 38 sisältyy muutettuun ehdotukseen (12 artiklan 1 kohta). 3.2. Komission muutettuun ehdotukseen kokonaan tai osittain hyväksymät parlamentin tarkistukset, joita ei ole sisällytetty yhteiseen kantaan - Tarkistus 3, jossa halutaan käyttää termejä "menetelmät" Life-tuen avoimuuden ja soveltamismenettelyjen yhteydessä, "yleisölle tiedottaminen" ja mahdollisten tuensaajien "yhteistyötä koskevat menettelyt", sisältyy muutettuun ehdotukseen kokonaisuudessaan (johdanto-osan 6 kappale). - Tarkistus 4, jossa toivotaan ympäristön Life-tuen ja Urban-aloitteiden välistä synergiaa, sisältyy muutettuun ehdotukseen kokonaisuudessaan (johdanto-osan 7 kappale). - Tarkistus 7, jossa ilmaus "ympäristöalaan liittyvien uusien yhteisön toimien" korvataan ilmauksella "yhteisön ympäristöpolitiikan" sekä otetaan valmistelevien hankkeiden yhteydessä käyttöön innovatiivisten toimien käsite, sisältyy muutettuun ehdotukseen kokonaisuudessaan (johdanto-osan 10 kappale). - Tarkistus 11, jossa edellytetään hankkeiden tulosten hyödyntämistä yhteisön politiikan eri aloilla, sisältyy muutettuun ehdotukseen kokonaisuudessaan (johdanto-osan 18 kappale). - Tarkistus 17, jossa toivotaan rajat ylittävää, maiden välistä ja alueellista yhteistyötä edistävien hankkeiden asettamista etusijalle, sisältyy periaatteessa muutettuun ehdotukseen (2 artiklan kolmas kohta). - Tarkistus 18, jossa ovat mukana 2 artiklan 3 kohdassa mainitut edellytykset, sisältyy muutettuun ehdotukseen kokonaisuudessaan (3 artiklan 5 kohta). - Tarkistuksen 20 toinen osa, jossa taajama-alueet asetetaan etusijalle maankäytön kehittämiseen ja suunnitteluun liittyvän ympäristön Life-tuen yhteydessä, sisältyy periaatteessa muutettuun ehdotukseen (4 artiklan 1 kohdan a alakohdan ensimmäinen luetelmakohta). Taajama-alueiden ensisijainen asema on perusteltua, kun otetaan huomioon niiden suuri merkitys Euroopan unionin ympäristölle, ja komissio pahoittelee tämän näkökohdan puuttumista yhteisestä kannasta. - Tarkistus 21, jossa valmisteleville hankkeille asetetaan tavoitteeksi kehittää yhteisön ympäristöpolitiikkaa tällä alalla toteutettavilla uusilla toimilla, sisältyy muutettuun ehdotukseen kokonaisuudessaan (4 artiklan 1 kohdan b alakohta). - Tarkistus 24, jossa ovat mukana 2 artiklan 3 kohdassa mainitut edellytykset, sisältyy muutettuun ehdotukseen kokonaisuudessaan (4 artiklan 6 kohta). - Tarkistus 28, jossa toivotaan etusijan antamista rajatylittävää, valtioiden rajat ylittävää ja alueellista yhteistyötä edistäville hankkeille, sisältyy periaatteessa muutettuun ehdotukseen (2 artiklan kolmas kohta). - Tarkistus 29, jolla lisätään viittaus 2 artiklan 3 kohdassa mainittuihin edellytyksiin, sisältyy muutettuun ehdotukseen kokonaisuudessaan (5 artiklan 5 kohta). - Tarkistus 34, jossa ovat mukana liitännäistoimenpiteet, sellaisina kuin ne määritellään 3 artiklan 2 kohdan b alakohdassa, 4 artiklan 2 kohdan c alakohdassa ja 5 artiklan 2 kohdan b alakohdassa, budjettivallan käyttäjän kutakin varainhoitovuotta varten rahoitusnäkymien mukaisesti määrittämien käytettävissä olevien määrärahojen rajoissa, periaatteessa sisältyy muutettuun ehdotukseen (8 artiklan 2 kohta). - Tarkistuksen 35 mukaan komissiolle on toimitettava vuosittain kertomus jokaisesta monivuotisesta hankkeesta ja työn edistymistä kuvaavilla indikaattoreilla on tuotettava tietoja hallinnon toimivuudesta ja mahdollisista ongelmista. Tarkistuksen jälkimmäinen osa sisältyy muutettuun ehdotukseen (9 artiklan 1 kohdan). 3.3. Yhteiseen kantaan sisältyvät muutokset komission muutettuun ehdotukseen verrattuna Viittauksissa johdanto-osan kappaleisiin ja artikloihin, uusia johdanto-osan kappaleita lukuun ottamatta) on käytetty muutetun ehdotuksen numerointia. - Yhteisessä kannassa selkeytetään johdanto-osan 1 ja 2 kappaleen, 3 artiklan 3 kohdan b alakohdan, 3 artiklan 5 kohdan b alakohdan ja 4 artiklan 6 kohdan g alakohdan (yhteisen kannan 4 artiklan 6 kohdan h alakohta) sanamuotoa. Komissio yhtyy neuvoston kantaan. - Yhteisen kannan johdanto-osan 7 kappale on uusi kappale, jonka perustana on muutetun ehdotuksen johdanto-osan 18 kappale. Sillä pyritään varmistamaan Life-tuella toteutettujen toimien tehokas seuranta ja arviointi. Komissio yhtyy neuvoston kantaan. - Yhteisen kannan johdanto-osan 10 kappale on uusi kappale, jolla pyritään painottamaan muuttoreittejä ja puskurivyöhykkeitä koskevan tarkastelun tärkeyttä Nature 2000-ohjelman täytäntöönpanoon liittyvien hankkeiden yhteydessä. Komissio yhtyy neuvoston kantaan. - Yhteisen kannan johdanto-osan 12 kappale on uusi kappale, jossa käsitellään pk-yritysten erityisasemaa ja pk-yrityksiin liittyviä ongelmia. Komissio yhtyy täysin neuvoston kantaan. - Life-tuen II-vaiheesta III-vaiheeseen siirtymisen helpottamiseksi muutetaan 3 artiklan 4 kohdan toisessa alakohdassa, 4 artiklan 5 kohdan toisessa alakohdassa ja 5 artiklan 4 kohdan toisessa alakohdassa mainittuja vuotta 2000 koskevia päivämääriä. Komissio yhtyy neuvoston kantaan. - Yhteisen kannan 3 artiklan 8 kohdan a alakohdassa edellytetään nyt lausunnon pyytämistä liitännäistoimenpiteiden yhteydessä direktiivin 92/43/ETY 21 artiklassa tarkoitetulta komitealta. Komissio yhtyy neuvoston kantaan. - Yhteisessä kannassa 4 artiklan 1 ja 2 kohdassa asiat on jäsennelty eri tavoin. Komissio säilyttäisi mieluummin muutetussa ehdotuksessa käytetyn jäsentelyn, sillä se katsoo ympäristön Life-tuen tavoitteiden olevan siinä täsmällisemmin määritellyt. - Yhteisessä kannassa muutetaan 4 artiklan 4 kohdan ensimmäistä virkettä, jossa säädetään, että 11 artiklassa tarkoitetun komitean lausunnon saamisen jälkeen komissio laatii esittelyhankkeita koskevat suuntaviivat. Yhteisen kannan mukaan suuntaviivoja varten on toteutettava koko komiteamenettely. Komissio pitää muutetun ehdotuksen sanamuotoa parempana, sillä se merkitsisi yksinkertaistettua komiteamenettelyä. - Yhteisen kannan 4 artiklan 6 kohdan g alakohdalla (uusi) lisätään uusi kustannus-hyötysuhdetta koskeva edellytys, joka on peräisin Life II -asetuksesta. Komissio olisi mieluummin ottamatta mukaan tämänkaltaisia edellytyksiä, joita on vaikea soveltaa innovatiivisiin hankkeisiin. - Yhteisessä kannassa on muutettu 5 artiklan 1 kohtaa, 6 artiklan 7 kohtaa ja johdanto-osan 12 kappaletta (yhteisen kannan 14 kappale) Keski- ja Itä-Euroopan maihin kuulumattomien jäsenyyttä hakeneiden maiden aseman selkiyttämiseksi. Komissio yhtyy neuvoston kantaan. - Yhteisen kannan 5 artiklan 7 kohdalla lisätään elinympäristökomitean kuuleminen komiteamenettelyyn. Komissio yhtyy neuvoston kantaan. - Yhteisen kannan 8 artiklan 1 kohdan ja johdanto-osan 21 kappaleen (uusi) mukaan kaudeksi 2000-2004 vahvistetut määrärahat ovat 613 miljoonaa euroa. Komissio yhtyy neuvoston kantaan. - Yhteisen kannan 9 artiklan 1 kohdan virkkeessä säädetään nyt, että rahoituksen saajan on pyynnöstä toimitettava jäsenvaltioille kertomuksia. Komissio yhtyy neuvoston kantaan. - Yhteisen kannan 11 artiklassa tarkoitetaan nyt sääntelykomiteaa. Komissio ei yhdy neuvoston kantaan, sillä hallintokomitea olisi johdonmukaisempi edellytysten kannalta, joista säädetään menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehdyn neuvoston päätöksen 99/468/EY 2 artiklassa. - Yhteisen kannan 12 artiklassa on muutettu päivämääriä, jotka koskevat Life-tuen kolmannen vaiheen arviointia ja sen toiminnan jatkamista. Komissio yhtyy neuvoston kantaan. 4. PÄÄTELMÄT Yhteisessä kannassa on säilytetty asetusehdotuksen pääasiat ja selkeytetty tekstiä useilta kohdin, mihin komissio on tyytyväinen. Komissio ei kuitenkaan voi hyväksyä valittua komiteatyyppiä komitean osalta, joka avustaa komissiota ympäristön ja kolmansien maiden Life-tuen hallinnossa. Komissio kehottaa Euroopan parlamenttia muuttamaan 11 artiklan 28. kesäkuuta 1999 tehdyn neuvoston päätöksen 99/468/EY mukaisesti. Komissio on antanut asiasta lausunnon, jonka jäljennös on tämän tiedonannon liitteenä. LIITE Komission lausunto Ehdotus asetukseksi (EY) ympäristöalan rahoitusvälineestä (Life) Ympäristöalan rahoitusvälinettä (Life) koskevasta asetusehdotuksesta vahvistamansa yhteisen kannan 11 artiklassa sekä viitaten direktiivin 92/43/ETY 21 artiklaan neuvosto esittää, että tämän asetuksen soveltamisalaan liittyvissä kysymyksissä käytetään sääntelykomitea menettelyä (poikkeuksena tietyt liitännäistoimenpiteet ja kiinnostuksenilmaisut). Komissio katsoo, että sääntelymenettelyn käyttö ei vastaa vaatimuksia, jotka neuvosto itse on asettanut neuvoston päätöksen 99/468/EY 2 artiklassa. Tämän säännöksen mukaan "hallintotoimenpiteistä, esimerkiksi niistä, jotka liittyvät... budjettivaikutuksiltaan huomattavien ohjelmien toteuttamiseen, olisi päätettävä hallintomenettelyä noudattaen". Ehdotettu asetus ei myöskään koske "laajakantoisia toimenpiteitä, joilla sovelletaan perussäädösten keskeisiä säännöksiä", joiden yhteydessä sääntelymenettelyn soveltaminen olisi tarkoituksenmukaista. Komissio pitää erittäin tärkeänä sitä, että hiljattain tehdyn päätöksen 99/468/ETY 2 artiklassa annettuja ehtoja noudatetaan. Edellä esitetyn perusteella komissio varaa itselleen oikeuden palata tähän asiaan toisessa käsittelyssä.